Here is a page extracted from Wikipedia that may contain CSS, HTML, and a lot of unformatted text.

Title: Raiders of the Lost Ark
Content: Raiders of the Lost Ark (títol orichinal en anglés, enguerada en Aragón con o títol en castellano En busca del arca perdida) ye una cinta estausunidense de cine de aventuras de l'anyo 1981, dirichida por Steven Spielberg y producida por Frank Marshall con guión de Lawrence Kasdan, protagonizada por Harrison Ford, Karen Allen, Paul Freeman, Ronald Lacey, John Rhys-Davies y Denholm Elliott.

En a cinta, Indiana Jones (Harrison Ford), un arqueologo camandulero, compite con as fuerzas alemanas nazis en 1936, pa recuperar l'Arca de l'Alianza, perdida fa muito tiempo, una relica que se diz que fa invencible a l'exercito que la poseye. Treballando en equipo con a suya dura ex amant Marion Ravenwood (Allen), Jones corre pa privar que l'arqueologo rival Dr. René Belloq (Freeman) guíe a os nazis enta l'Arca y o suyo poder.

Lucas concibió Raiders of the Lost Ark en primerías d'o decenio de 1970. Buscando modernizar as cintas en serie d'en primerías de d'o sieglo XX, desembolicó l'ideya encara mas con Kaufman, qui suchirió l'Arca como l'obchectivo d'a cinta. Lucas finalment se centró en desembolicar a suya opera espacial de 1977 Star Wars. O desembolique de Raiders of the Lost Ark se reprenió ixe anyo quan compartió l'ideya con Spielberg, qui s'unió a lo prochecto diversos meses dimpués. Si bien a parella teneba ideyas pa scenas notables en a cinta, contratoron a Kasdan pa emplir os vuedos entre ells. A fotografía prencipal prencipió en chunio de 1980 con un presupuesto de 20 millons de dolars. O rodache se levó a cabo en scenarios d'Elstree Studios, Anglaterra, y en puestos de La Rochelle, Tunicia, Hawaii y California.

Encara que as enqüestas previas a lo suyo lanzamiento amostroron una mica intrés de l'audiencia en a cinta, especialment en comparanza con a cinta de superherois Superman II, Raiders of the Lost Ark se convirtió en a cinta mas taquillera de 1981, ganando bels $ 330,5 millons en tot o mundo. Estió un exito de critica, recibindo elochios por a suya versión moderna de cintas en serie mas antigas, y a suya acción y aventuras ininterrompidas. Tot l'elenco estió aponderau, en particular Ford, Allen y Freeman. Raiders of the Lost Ark recibió numbrosas nominacions a premios y, entre atros, ganó cinco premios Oscar de l'Academia, siet premios Saturn y un premio BAFTA.

En os anyos transcorrius dende o suyo lanzamiento, a cinta ha creixiu en estima, y muitos agora la consideran una d'as millors cintas d'o decenio de 1980 y una d'as millors cintas d'acción y aventuras nunca realizadas. Tenió un impacto significativo y duradero en a cultura popular; l'exito d'a cinta cheneró una gran cantidat d'imitadors en cuantos meyos y inspiró a una variedat de cineastas. Raiders of the Lost Ark ye a primera cinta de lo que se convertiría en a franquicia de Indiana Jones, que incluye tres cintas mas: Indiana Jones and the Temple of Doom, Indiana Jones and the Last Crusade y Indiana Jones and the Kingdom of the Crystal Skull, una serie de televisión, videochuegos, cómics, novelas, atraccions de parques tematicos, chuguetz, chuegos de mesa, coleccionables y un remake amateur. A Biblioteca d'o Congreso d'os Estaus Unius la seleccionó pa a suya preservación en o Rechistro Nacional de Cintas en 1999.

Reparto 
 Harrison Ford como Indiana Jones.
 Karen Allen como Marion Ravenwood.
 Paul Freeman como René Belloq.
 Ronald Lacey como Mayor Arnold Toht.
 John Rhys-Davies como Sallah.
 Denholm Elliott como Marcus Brody.

Argumento 
En 1936, l'arqueologo estausunidense Indiana Jones recupera un idolo d'oro d'un templo peruano con trapa explosiva. L'arqueologo rival René Belloq l'encorrala y le furta l'idolo; Jones fuye en un hidroavión que aspera. Dimpués de tornar enta Estaus Unius, Jones ye informau por dos achents d'intelichencia de l'exercito que as fuerzas alemanas nazis son excavando en Tanis, y un d'os suyos telegramas menciona a l'antigo mentor de Jones, Abner Ravenwood. Jones deduz que os nazis buscan l'Arca de l'Alianza, que Adolf Hitler creye que fará que o suyo exercito sía invencible. Os achents reclutan a Jones pa recuperar l'Arca primero.

En un tabierna de Nepal, Jones s'achunta con a filla de Ravenwood, Marion, con qui Jones tenió una vegada una relación ilicita, y descubre que Ravenwood ha muerto. A barra se preta fuego mientres una baralla con l'achent d'a Gestapo, Arnold Toht, qui plega pa levar-se un medallón de mans de Marion. Toht fa un poder recuperar o medallón d'as flamas, pero nomás crema a suya imachen en a suya man. Jones y Marion prenen o medallón y fuyen chuntos.

Viacheyan a O Caire, an conoixen a l'amigo de Jones, Sallah, qui revela que Belloq ye aduyando a los nazis, y han creyau una replica incompleta d'un medallón d'as cremaduras en a man de Toht. Os soldaus y mercenarios nazis atacan a Jones, y aparentment Marion muere, deixando a Jones acotolau. Un imán deszifra lo medallón de Jones, revelando que un costau tien una alvertencia contra a perturbación de l'Arca, y l'atro as midas correctas pa la "gayata de Ra", un elemento emplegau pa localizar l'Arca. Jones y Sallah se dan conta de que os nazis son cavando l'ubicación incorrecta y infiltrar-se en o puesto d'excavación nazi. Usan o medallón y a gayata de Ra pa localizar o Pozo d'as Almas, o puesto de descanso de l'Arca. Recuperan l'Arca, un cofre dorau intrincadament decorau, pero Belloq y os nazis os descubren, s'apoderan de l'Arca y siellan a Jones y Marion, que Belloq ha manteniu captivos, adintro d'o pozo. A parella fuye por una obredura y fuye con un cambión que transporta l'Arca. De conchunta con Marion, Jones s'encarga de carriar l'Arca a Londres a bordo d'un barco.

Un submarín nazi intercepta lo barco y s'apodera de l'Arca y Marion; Jones puya a amagatons a lo submarín. O barco viacheya a una isla en a mar Echea, an Belloq tien l'intención de prebar o poder de l'Arca antis de presentarsela a Hitler. En o camín, Jones tiende una emboscada a lo grupo nazi y menaza con destruyir l'Arca, pero se veye obligau a rendir-se dimpués que Belloq deduce que nunca destruiría bella cosa historicament significativa y tamién quiere saber si o poder de l'Arca ye reyal. Os nazis restrinchen a Jones y Marion en o puesto de preba entre que Belloq ubre ceremonialment l'Arca, pero nomás troba arena en o suyo interior. Seguindo as instruccions de Jones, ell y Marion zarran os uellos pa privar mirar l'Arca ubierta, ya que libera espritos, flamas y rayos d'enerchía que matan a Belloq, Toht y os nazis reunius antis de zarrar-se. Jones y Marion ubren os uellos pa trobar l'aria esclarexida de cuerpos y as suyas ligaduras removidas. De tornada en Washington, D.C., o gubierno d'os Estaus Unius recompensa a Jones y Marcus Brody por asegurar l'Arca. Tot y con a insistencia de Jones, os achents nomás afirman que l'Arca ha estau tresladada l'un puesto no revelau pa que os "hombres importants" l'estudeyen. En un gran magazén, l'Arca ye embalada y almagazenada entre atras innombrables caixas.

Se veiga tamién 
 Cine en 1981.
 Cintas de 1984.

Referencias

Vinclos externos 
  Raiders of the Lost Ark en Internet Movie Database.

Cintas con banda sonora orichinal de John Williams
Cintas con dirección de fotografía de Douglas Slocombe
Cintas con guión de Lawrence Kasdan
Cintas d'Estaus Unius
Cintas de cine d'aventuras
Cintas dirichidas por Steven Spielberg
Cintas en anglés
Cintas producidas por Frank Marshall